Regionsudvalgets udtalelse om "Forslag til Rådets beslutning om vedtagelse af et flerårigt fællesskabsprogram til fremme af udvikling og brug af europæisk digitalt indhold på de globale net og fremme af sproglig mangfoldighed i informationssamfundet"

(2001/C 144/11)

REGIONSUDVALGET har -

under henvisning til forslag til Rådets beslutning om vedtagelse af et flerårigt fællesskabsprogram til fremme af udvikling og brug af europæisk digitalt indhold på de globale net og fremme af sproglig mangfoldighed i informationssamfundet [KOM(2000) 323 endelig - 2000/0128 (CNS)],

under henvisning til Kommissionens beslutning af 12. juli 2000 om i henhold til EF-traktatens artikel 265 at anmode om Regionsudvalgets udtalelse,

under henvisning til formandens beslutning af 3. august 2000 om at henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til Regionsudvalgets udtalelse om "Information i den offentlige sektor: en vigtig ressource for Europa - Grønbog om information i den offentlige sektor i informationssamfundet" (KOM(1998) 585 endelig) (CdR 190/99 fin)(1),

under henvisning til Regionsudvalgets udtalelse om INFO2000 (KOM(95) 149 endelig) (CdR 22/96)(2),

under henvisning til Regionsudvalgets udtalelse om "Meddelelse fra Kommissionen om Det flersprogede informationssamfund og Kommissionens forslag til Rådets beslutning om vedtagelse af et flerårigt program til fremme af Fællesskabets sproglige mangfoldighed i informationssamfundet" (KOM(95) 486 endelig) (CdR 220/96 fin)(3),

under henvisning til forslag til Regionsudvalgets udtalelse (CdR 316/2000), som blev vedtaget af Underudvalg 7 den 3. oktober 2000 med Aldo Iskra (S, PPE) som ordfører -

på den 36. plenarforsamling den 13.-14. december 2000 (mødet den 14. december) enstemmigtvedtaget følgende udtalelse.

1. Regionsudvalgets syn på forslaget

1.1. Regionsudvalget glæder sig over Kommissionens fortsatte fokusering på de muligheder for personlig og samfundsmæssig udvikling, som Internet-revolutionen tilbyder.

1.2. Regionsudvalget mener, at man med forslaget til vedtagelse af et flerårigt fællesskabsprogram til fremme af udvikling og brug af europæisk digitalt indhold på de globale net og fremme af sproglig mangfoldighed i informationssamfundet bedre vil kunne tilgodese behovet for indholdsprodukter og -tjenester hos såvel den enkelte borger som hos samfundet som sådan. Forslaget lægger op til en mere intensiv indsats for at få nye samfundsgrupper til at bruge Internettet.

1.3. Regionsudvalget finder den sproglige og kulturelle tilpasning af information og transaktioner vigtig ud fra et økonomisk synspunkt, men også af beskæftigelsesmæssige årsager. Med sproglig mangfoldighed på Internettet vil store dele af den europæiske offentlighed få bedre adgang til de hjælpemidler, informationssamfundet tilbyder. Større tilgængelighed reducerer omkostningerne for såvel producent som forbruger, samtidig med at der skabes nye forudsætninger for iværksætteri og nye arbejdspladser.

1.4. Regionsudvalget understreger, at en stor del af Europas befolkning er hægtet af Internet-revolutionen. Dette skyldes ikke kun manglende sprogkundskaber, men bl.a. også mangel på computerudstyr, lavt uddannelsesniveau, et famlende forhold til teknologi samt psykiske, fysiske og sociale handicap. Anvendelsen af Internettet er i høj grad generationsbestemt, hvilket der må tages hensyn til. Visse generationer risikerer ikke at have adgang til de muligheder, som Internet-samfundet tilbyder. Udviklingen går meget hurtigt på området, og skellet mellem de forskellige brugere kan ændres drastisk fremover.

1.5. Regionsudvalget mener, at man skal møde den ny tids udfordringer ved at tilbyde nye platforme og værktøjer. Der må udvikles netværk til samarbejde mellem på den ene side lokale og regionale myndigheder og på den anden side iværksættere, foreninger og den enkelte borger. Internetadgangen må forbedres ved at give flere adgang til computerudstyr, men der er også behov for hjælp til brugerne. En anerkendelse af den sproglige mangfoldighed vil gøre det lettere for mange af dem, der i dag føler sig fremmedgjorte over for Internettet. Det er således også vigtigt, at der kan hentes assistance fra kompetent personale i den offentlige sektor og fra iværksættere og foreningsliv.

1.6. Regionsudvalget mener, at de lokale og regionale myndigheders engagement er afgørende, hvis der skal opnås resultater i bestræbelserne på at skabe større kontaktflade mellem aktører i den offentlige sektor og Internet-iværksættere. Dette arbejde skal i højere grad baseres på horisontale end på hierarkiske handlingsmodeller. Det er også vigtigt at arbejde åbent og fleksibelt for at anspore nye målgrupper til at bruge Internettet.

1.7. Når man beskæftiger sig med spørgsmålet om adgang til information fra den offentlige sektor, er det efter Regionsudvalgets mening vigtigt først at se på, hvilken type information forbrugerne/borgerne har brug for.

1.8. Efter Regionsudvalgets opfattelse vil foranstaltninger med henblik på at øge tilgængeligheden, hæve kompetencen og forbedre den enkelte borgers færdigheder på Internet-området også fremme den samfundsmæssige dialog og dermed styrke demokratiet.

2. Regionsudvalgets henstillinger i forbindelse med forslaget til beslutning

Fremme af udnyttelsen af information i den offentlige sektor

2.1. Regionsudvalget konstaterer, at den nye teknologi gør indsamling, lagring, behandling og søgning af information lettere. Brugervenlig og let tilgængelig information fra det offentlige om administrative, juridiske og økonomiske spørgsmål m.v. giver de økonomiske aktører mulighed for at træffe de mest kvalificerede valg.

2.2. I sin udtalelse om INFO2000 understregede Regionsudvalget, at en effektiv og kreativ anvendelse af multimedieteknologi i den offentlige sektors kommunikation med borgerne og virksomhederne kan bidrage til at skærpe de små virksomheders konkurrenceevne på de nationale og internationale markeder. Det kan desuden forbedre borgernes adgang til information fra den offentlige sektor, hvilket er et væsentligt aspekt i forbindelse med fremme af det engagerede civilsamfund, som der også fremover bør fokuseres på.

2.3. Regionsudvalget ønsker at fremme skabelsen af lokale og regionale styringsgrupper med lokale iværksættere, teknikere, kunstnere og pædagoger. De skal fungere som lokalt og regionalt arbejdende spydspidser, som efter en kortlægning af lokale og regionale aktører på Internet-området skaber kontakt mellem kreative, sprogkyndige og initiativrige personer. Dialogen med kapitalindskydere er afgørende og bør således indledes på et tidligt tidspunkt.

2.4. Regionsudvalget støtter Kommissionens forslag om, at de eksperimenter, der indledtes under INFO2000, fremskyndes og udvides. De vil kunne tjene som eksempler på god praksis og bør navnlig omfatte lokale og regionale myndigheder.

2.5. Regionsudvalget vil have nogle europæiske pilotprojekter fremhævet og ønsker, at der gives ressourcer til skabelse af prototyper, der kan fungere dels som informationscentre, dels som inspiration for tilsvarende processer. En udvælgelsesproces i tilknytning hertil kræver en udtømmende kortlægning med en effektiv og statistisk baseret måling af resultaterne.

2.6. Regionsudvalget anbefaler, at der ydes støtte til etablering af databaser på europæisk plan. Regionsudvalget noterer sig, at manglen på data på europæisk plan udgør én af hindringerne for en kommerciel udnyttelse af indholdspotentialet.

2.7. Regionsudvalget glæder sig over forslaget om at fremme anvendelsen af sprogteknologi blandt medlemsstaternes myndigheder. Navnlig lokale og regionale myndigheders anvendelse af sprogteknologi bør støttes.

2.8. Regionsudvalget understreger, at privatlivets fred og beskyttelse af personlige data er meget vigtige aspekter, når det gælder den type information, som de lokale og regionale myndigheder indsamler, og at dette også må gælde fremover. Der kræves en afbalanceret tilgang i forbindelse med alle foranstaltninger vedrørende fremme af adgang til information fra den offentlige sektor, ikke mindst når lokale og regionale myndigheder er involveret.

2.9. Regionsudvalget understreger betydningen af, at offentlige myndigheder lægger informationsmateriale ud på Internettet og tilpasser tilmeldings- og betalingspraksis efter de almindelige rutiner.

2.10. Regionsudvalget understreger vigtigheden af at øge de handicappedes adgang til Internettet.

2.11. Regionsudvalget understreger, at ønsket om at forbedre adgangen til Internettet ikke må føre til, at de lokale og regionale myndigheder pålægges urimelige administrative og økonomiske byrder.

2.12. Regionsudvalget understreger behovet for åbenhed, ligesom det er vigtigt, at oplysninger så vidt muligt er gratis (dvs. fremskaffes uden gebyr). Adgang til information er helt central for opbygningen af informationssamfundet. Der bør således tages hensyn til den offentlige sektors - og mere specifikt bibliotekernes - rolle.

2.13. Der er en stor mængde information samlet i museer, biblioteker, ophavsrets- og patentsystemer, uddannelses- og erhvervsuddannelsesinstitutioner, historiske arkiver og arkitektonisk og industrielt materiale. Mange af disse samlinger foreligger endnu kun i analog form, men de digitaliseres efterhånden. INFO2000-programmet tog sigte på at gøre disse digitale samlinger tilgængelige for anvendelse i den private sektor. Regionsudvalget er enig i denne målsætning, men mener dog, at den kommercielle udnyttelse lige så godt kan foregå i den offentlige som i den private sektor. Regionsudvalget understreger vigtigheden af at sikre, at de offentlige myndigheders rolle som gratis informationsformidler ikke bringes i fare.

Fremme af sproglig og kulturel tilpasning

2.14. Regionsudvalget er enig med Kommissionen i, at sprogforskelle bremser væksten og kan hæmme den samlede udvikling for de europæiske brancher, der beskæftiger sig med digitalt indhold. Tilstrækkelig støtte til adgang til og udveksling af flersproget og tværkulturel information er en vigtig katalysator for udviklingen af et europæisk massemarked for informationsprodukter og -tjenester. Regionsudvalget opfordrer Kommissionen til at anerkende de lokale og regionale myndigheders rolle i forbindelse med at fremme den flersprogede adgang.

2.15. Det er meget vigtigt for Regionsudvalget, at man i den europæiske integrationsproces respekterer og bevarer den kulturelle mangfoldighed, der ligger til grund for borgernes kulturelle identitet. Regionsudvalget mener, at de lokale og regionale myndigheders helt afgørende rolle i forbindelse med udformning af og støtte til den kulturelle mangfoldighed i EU skal fremhæves.

2.16. Regionsudvalget mener, at en sproglig tilpasning af digitale produkter og tjenester vil forbedre de europæiske indholdsvirksomheders potentiale.

2.17. De foreslåede aktioner udgør en opfølgning på de aktioner, der gennemføres inden for MLIS-programmet - dog tilpasset et stadig mere digitaliseret miljø. SMV'er og nystartede virksomheder vil få særlig opmærksomhed, og det samme vil gælde de mindre udbredte EU-sprog og sprogene i de eventuelt kommende medlemsstater. Regionsudvalget støtter kraftigt denne strategi. Regionsudvalget understreger, at de lokale og regionale myndigheders bidrag på dette område bør anerkendes, eftersom de udgør det forvaltningsniveau, der er tættest på SMV'erne, og har udarbejdet økonomiske udviklingsstrategier vedrørende fremme af SMV'ers etablering og vækst.

2.18. Regionsudvalget konstaterer, at der er behov for en solid sproglig infrastruktur, der er netbaseret og tilgængelig og kan lette tilpasningsarbejdet i projektets forskellige faser. Kommissionen har til hensigt at etablere åbne rammer med standardiserede og interoperable flersprogede ressourcer, herunder f.eks. elektroniske leksika, korpora, oversættelseshukommelser og terminologisamlinger. Disse ressourcer vil blive lagt sammen til samlinger, hvortil der er bred adgang. Regionsudvalget understreger, at adgang til og fremme af anvendelsen af en sådan infrastruktur navnlig bør foregå gennem de lokale og regionale myndigheder.

2.19. Regionsudvalget finder det afgørende, at lærere og bibliotekarer får undervisning i anvendelse af Internettet.

2.20. Regionsudvalget gør opmærksom på, at man kunne rekruttere tolke og oversættere fra segregerede storbyer. Med en fokusering på unge og marginaliserede indvandrergrupper med sproglige færdigheder når man ud til nye grupper, samtidig med at man får adgang til en vigtig kompetence.

2.21. Regionsudvalget ønsker at fremme uddannelse af mentorer og "ildsjæle", som i foreningssammenhæng og på deres respektive arbejdspladser kan arbejde for en ny attitude til de nye medier. Når indsigten om Internettets muligheder vokser, vil brugerne også stille større krav.

2.22. De foreslåede aktioner omfatter fremme af partnerskaber mellem den digitale indholdsindustri og sprogindustrien. Private og offentlige indholdsleverandører og -distributører vil blive stimuleret til at stille deres produkter og tjenester til rådighed på et større antal sprog. IT-sælgere vil blive tilskyndet til at tilbyde nye værktøjer og distributionskanaler. Regionsudvalget mener, at dette er helt afgørende for en effektiv gennemførelse af forslaget. Lokale og regionale myndigheder skal inddrages i arbejdet vedrørende fremme af partnerskaber og styrkelse af bevidstheden blandt alle aktører.

2.23. Da skabelsen af en sproglig solidaritet i Europa vil få store økonomiske følger for regioner med et sprogligt efterslæb, ikke mindst inden for turisme og markedsføring af produkter, gør Regionsudvalget opmærksom på, at programmet i mange regioner kan bruges til styrkelse af igangværende projekter.

Støtte til katalysatorer på markedet

2.24. Regionsudvalget konstaterer, at investorer er tilbageholdende med at stille kapital til rådighed for mellemlangsigtede, risikobetonede projekter og virksomheder. Amerikanske Internet-iværksættere skønnes at have 3-4 gange lettere adgang til risikovillig kapital end europæiske. Adgangen til risikovillig kapital og processen vedrørende handel med rettigheder må fremmes i hele Europa. Regionsudvalget konstaterer, at mindre virksomheder har de største problemer med at få finansieret en hensigtsmæssig udvikling.

2.25. Regionsudvalget finder, at hovedansvaret for udvikling af, investering i og eksport af europæisk indhold ligger hos den digitale indholdsindustri selv. Regionsudvalget hilser Kommissionens forslag om støtteaktioner på europæisk niveau velkommen, så hindringerne kan fjernes og mulighederne udnyttes.

Bruxelles, den 14. december 2000.

Jos Chabert

Formand for

Regionsudvalget

(1) EFT C 57 af 29.2.2000, s. 11.

(2) EFT C 129 af 2.5.1996, s. 39.

(3) EFT C 337 af 11.11.1996, s. 45.